Hasri Ainun Besari

Hasri Ainun Besari atawa Hasri Ainun Habibie (11 Agustus 1937 – 22 Mei 2010) nyaéta saurang dokter ti Indonésia jeung garwa ti tilas Présidén B. J. Habibie. Anjeunna ngajabat minangka Ibu Nagara Indonésia ti taun 1998 nepi ka 1999. 

 Kahirupan mimiti 
Ainun lahir dina tanggal 11 Agustus 1937 di Semarang tina pasangan R. Mohamad Besari, saurang dosén, sareng pamajikanana Sadarmi Besari, saurang bidan, anu kawéntar minangka kulawarga anu terpelajar jeung intéléktual. Anjeuna jeung dulur-dulurna diajar di SMP Kristen Dago. Dulur pangkolotna, Sahari, lulus ti SMP basa Ainun masih kénéh di kelas dua, tuluy nuluykeun pendidikanana di Institut Téknologi Bandung. Ainun nuluykeun pendidikanana di Fakultas Kedokteran Universitas Indonésia jeung lulus dina taun 1961.

 Nalika kawin 
Ainun munggaran patepung jeung B. J. "Rudy" Habibie nalika maranéhna masih kénéh sakola di SMP. Aranjeunna téh babaturan sakola nalika diajar di SMP Kristen Dago. Kulawarga maranéhna geus lila kenal jeung remen silih aanjangan. Dina taun 1962, Rudy jeung Ainun patepung deui. Maranéhna silih bogoh tuluy kawin dina tanggal 12 Méi 1962. Bulan madu maranéhna lumangsung di Yogyakarta, Bali, jeung Ujung Pandang. Liburan Rudy salila tilu bulan di Indonésia gancang bérés, sarta maranéhna pindah ka Aachen, tempat Rudy gawé. Saprak karawin, Ainun jeung Rudy miboga dua budak lalaki.

 Wafat 
Hasri Ainun ngalaman panyakit kanker ovarium, sarta dina tanggal 24 Maret 2010, Hasri Ainun Habibie dirawat di rumah sakit Ludwig-Maximilians-Universität, Klinikum Grosshadern, München, Jérman, jeung ngalakukeun salapan kali operasi. Opat tina salapan operasi éta mangrupakeun operasi utama, sedengkeun sisana mangrupa operasi éksplorasi.

Dina tanggal 22 Méi 2010 kira-kira jam 17.35 CEST di München, Jerman, Ainun wafat saenggeus ngaliwatan masa kritis salila hiji poé, anu hirupna disokong ku alat. Layon Hasri Ainun Habibie dikirim tanggal 24 Méi 2010 ti Jérman jeung nepi di Jakarta dina tanggal 25 Méi 2010, lajeng dimakamkeun di Taman Makam Pahlawan Nasional Utama Kalibata dina poé anu sarua.

Pikeun ngahormat Habibie sareng Ainun, Pamaréntah Kota Paréparé ngadegkeun Monumén Cinta Sajati Habibie-Ainun di tengah kota. Monumén ieu diresmikeun ku B. J. Habibie dina kunjunganana ka Paréparé dina tanggal 12 Méi 2015.

 Rujukan